Ο κανονισμός καθιερώνει ελάχιστες απαιτήσεις ασφάλισης για αερομεταφορείς και επιχειρήσεις εκμετάλλευσης αεροσκαφών όσον αφορά επιβάτες, αποσκευές, φορτίο και τρίτους. Πεδίο εφαρμογής Ο παρών κανονισμός εφαρμόζεται για όλους τους αερομεταφορείς και όλες τις επιχειρήσεις εκμετάλλευσης αεροσκαφών που πετούν προς, από ή πάνω από την επικράτεια μιας χώρας της ΕΕ. Όλοι οι αερομεταφορείς και όλες οι επιχειρήσεις εκμετάλλευσης αεροσκαφών πρέπει να είναι ασφαλισμένες, ιδίως: για επιβάτες· για αποσκευές· για φορτίο και τρίτους· για κινδύνους που σχετίζονται με την ειδική αεροπορική ευθύνη (συμπεριλαμβανομένων των πολεμικών ή τρομοκρατικών ενεργειών, της αεροπειρατείας, της δολιοφθοράς, της παράνομης κατακράτησης αεροσκάφους και των εμφύλιων αναταραχών). Δεν εφαρμόζεται: στα κρατικά αεροσκάφη (στρατιωτικά, τελωνειακά ή αστυνομικά αεροσκάφη)· στα αερομοντέλα με μέγιστη μάζα απογείωσης (ΜΤΟΜ)* κατώτερη των 20 κιλών· στα αεροδύναμα, η απογείωση των οποίων γίνεται με τα πόδια (όπου συμπεριλαμβάνονται τα αλεξίπτωτα πλαγιάς με κινητήρα και τα αιωρόπτερα)· στα δέσμια αερόστατα· στους αετούς (kites)· στα αλεξίπτωτα (συμπεριλαμβανομένων των συρόμενων αλεξιπτώτων parasailing)· στα αεροσκάφη, όπως ανεμόπτερα με μέγιστη μάζα απογείωσης (ΜΤΟΜ) κατώτερη των 500 κιλών, και στα ελαφρά μηχανοκίνητα αεροσκάφη, που χρησιμοποιούνται για μη εμπορικούς σκοπούς ή για τοπικές εκπαιδευτικές πτήσεις που δεν συνεπάγονται τη διέλευση διεθνών συνόρων (όσον αφορά τις ασφαλιστικές υποχρεώσεις βάσει του παρόντος κανονισμού σχετικά με τους κινδύνους πολέμου και τρομοκρατίας). Συμμόρφωση Οι αερομεταφορείς και, εφόσον αυτό απαιτείται, οι επιχειρήσεις εκμετάλλευσης αεροσκαφών πρέπει να αποδεικνύουν τη συμμόρφωση με τον κανονισμό προσκομίζοντας στις αρμόδιες αρχές της ενδιαφερόμενης χώρας της ΕΕ* πιστοποιητικό ασφάλισης ή άλλο αποδεικτικό έγκυρης ασφάλισης. Ασφάλιση για ευθύνη έναντι επιβατών, αποσκευών και φορτίου Για την ευθύνη έναντι επιβατών, η ελάχιστη ασφαλιστική κάλυψη ανέρχεται σε 250 000 ΕΤΔ* ανά επιβάτη. Ωστόσο, ως προς τις μη εμπορικές πτήσεις αεροσκαφών με ΜΤΟΜ που δεν υπερβαίνει τα 2 700 κιλά, οι χώρες της ΕΕ δύνανται να καθορίζουν χαμηλότερο επίπεδο ελάχιστης ασφαλιστικής κάλυψης, αλλά όχι κάτω των 100 000 ΕΤΔ ανά επιβάτη. Για την ευθύνη έναντι των αποσκευών, η ελάχιστη ασφαλιστική κάλυψη πρέπει να ανέρχεται σε 1 288 ΕΤΔ ανά επιβάτη στις εμπορικές πτήσεις [Κατ’εξουσιοδότηση κανονισμός (ΕΕ) 2020/1118]. Για την ευθύνη έναντι του φορτίου, η ελάχιστη ασφαλιστική κάλυψη πρέπει να ανέρχεται σε 22 ΕΤΔ ανά κιλό στις εμπορικές πτήσεις [Κατ’εξουσιοδότηση κανονισμός (ΕΕ) 2020/1118]. Ασφάλιση ευθύνης έναντι τρίτων Η ελάχιστη ασφαλιστική κάλυψη ανά ατύχημα και ανά αεροσκάφος εξαρτάται από τη μέγιστη μάζα απογείωσης του αεροσκάφους. Επιβολή της συμμόρφωσης και κυρώσεις Οι χώρες της ΕΕ πρέπει να διασφαλίζουν ότι οι αερομεταφορείς και επιχειρήσεις εκμετάλλευσης αεροσκαφών συμμορφώνονται με τη νομοθεσία. Τυχόν κυρώσεις για παραβάσεις πρέπει να είναι αποτελεσματικές, αναλογικές και αποτρεπτικές. Ως προς τους κοινοτικούς αερομεταφορείς, οι κυρώσεις μπορεί να περιλαμβάνουν την ανάκληση της άδειας εκμετάλλευσης. Ως προς τους μη κοινοτικούς αερομεταφορείς και τις επιχειρήσεις εκμετάλλευσης αεροσκαφών που χρησιμοποιούν αεροσκάφη νηολογημένα εκτός της ΕΕ, οι κυρώσεις μπορεί να περιλαμβάνουν την άρνηση του δικαιώματος προσγείωσης στο έδαφος χώρας της ΕΕ. Εάν μια χώρα της ΕΕ δεν έχει πεισθεί ότι πληρούνται οι όροι, πρέπει να απαγορεύει την απογείωση αεροσκάφους έως ότου ο ενδιαφερόμενος αερομεταφορέας ή η επιχείρηση εκμετάλλευσης του αεροσκάφους προσκομίσει αποδείξεις επαρκούς ασφάλισης. Προκειμένου να ληφθεί υπόψη ο πληθωρισμός, ο κανονισμός (ΕΕ) αριθ. 285/2010 αναθεώρησε τα όρια αποζημίωσης του κανονισμού (ΕΚ) αριθ. 785/2004.